Jabuli 56
1Kica omaki i koma, ai Lubaŋa,
pien dano doŋ ginyona gidiya woko piny;
lumonena giuna dyeceŋ jwi.
2Lukworra ginyona woko dyeceŋ jwi,
pien jo mapol gilwenyo i koma ma giwakke awaka.
3Ka lworo omaka, ai Lubaŋa, agano mera in.
4Ageno Lubaŋa, dok apake pi lokke,
ageno Lubaŋa laboŋo lworo mo.
Dano mamwa-ni kono timo gin aŋo bota?
5Lukworra giketo ayela dyeceŋ jwi i gin ducu ma atiyo;
tamgi ducu tye marac pi keto arem i Koma.
6Gigurre woko kacel kun giliba,
dok guketo cwinygi me neno kit gin ducu ma atimo.
Kit macalo gubedo ka kiya kun gimito neka woko,
7kumeno myero ipwodgi, iculgi pi balgi;
ret lwak man woko piny ki akemoni, ai Lubaŋa.
8In doŋ iŋeyo lwak ayelayela ma abedo kwede;
dok ibedo ka neno kit ma pig waŋa cwerkwede!
Meno ducu pe gicoyo i bukki?
9I nino ma abikok iye boti,
lukworra gibilokogi gidok cen.
Man gin ma aŋeyo, ni, Lubaŋa tye ka lewny pira.
10Ageno Lubaŋa, dok apake pi lokke;
ageno Rwot, dok apake pi lok ma en oloko;
11ageno Lubaŋa laboŋo lworo mo.
Dano mamwa-ni kono twero timo gin aŋo bota?
12Abicobo kwoŋŋa boti, ai Lubaŋa;
abityero gityer me miyo pwoc boti.
13In aye ma ilara ki i to,
pe iweko tyena ocer apoto piny.
Pi meno abedo ka wot i nyim Lubaŋa i ceŋ ma ryeny i kom gin makwo ducu.